ஒரு கழிவுநீர் சுத்திகரிப்பு நிறுவனம் அமைக்க ஒன்றரைக் கோடி முதல் இரண்டு கோடி ரூபாய் வரை தேவைப்படும். இது பல சிறு நிறுவனங்களுக்குக் கட்டுப்படியாவதில்லை. அதே சமயம் வெளியே எங்காவது இதைச் செய்து கொள்ளலாம் என்றால் அதற்கு மாதம் பதினைந்து லட்சம் வரை செலவாகும் என்கிறார்கள். சரி, இப்படி கழிவுநீர் சுத்திகரிப்பு நிலையங்கள் அமைத்தால் பிரச்னை முழுதுமாகத் தீர்ந்துவிடுமா என்றால் அதுவும் இல்லை என்கிறார்கள் நிபுணர்கள். மறுசுழற்சி முறையில் சாயப்பட்டறை நீரைச் சுத்திகரித்த பிறகு சாயக்கழிவு சகதிகள் மிச்சமாகின்றன. இந்த சாயக் கழிவுகளை ஆங்காங்கே அப்படியே கொட்டுகிறார்கள். சிலர் ஆற்றில் விடுகிறார்கள்.